# LIGJ

# Nr. 53/2016

# PËR DISA SHTESA DHE NDRYSHIME NË LIGJIN NR. 8528, DATË 23.9.1999, “PËR NXITJEN DHE MBROJTJEN E TË USHQYERIT ME GJI”, TË NDRYSHUAR

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave,

KUVENDI I REPUBLIKËS SË SHQIPËRISË VENDOSI:

Në ligjin nr. 8528, datë 23.9.1999, “Për nxitjen dhe mbrojtjen e të ushqyerit me gji”, të ndryshuar, bëhen shtesat dhe ndryshimet si më poshtë:

Neni 1

Në nenin 2 bëhen këto shtesa:

a) Në shkronjën “ç” shtohet një paragraf me këtë përmbajtje:

“- shishet ushqyese dhe biberonët.”.

b) Pas shkronjës “dh” shtohet shkronja “e” me këtë përmbajtje:

“e) “Tregtim” është promovimi, shpërndarja, shitja, reklama, marrëdhëniet me publikun dhe informimi për zëvendësuesit e qumështit të gjirit.”.

Neni 2

Në nenin 4 bëhen këto ndryshime:

a) Pas fjalëve “vizuale në ekrane” shtohen fjalët “edhe nëpërmjet internetit e mediave sociale”.

b) Pas fjalës “dhurata” shtohen fjalët “kampione të produkteve të caktuara”.

Neni 3

Në nenin 5, shkronja “a”, para fjalës “shes” shtohen fjalët “dhuroj ose”.

Neni 4

Në nenet 7, 8 e 9 shtohet, përkatësisht, një paragraf, me këtë përmbajtje:

“Mënyra e paraqitjes, formati dhe përmbajtja e etiketimit të produkteve të përcaktuara në këtë nen miratohen me vendim të Këshillit të Ministrave.”.

Neni 5

Neni 11 riformulohet si më poshtë:

“Neni 11

1. Prodhuesit dhe shpërndarësit e produkteve të caktuara nuk lejohen të prodhojnë ose të shpërndajnë materiale informative ose edukative për ushqyerjen e foshnjës dhe fëmijës, përfshirë edhe informacionet që i adresohen publikut të gjerë, pa marrë miratimin, paraprakisht, nga struktura përkatëse e ministrisë përgjegjëse për shëndetësinë.

2. Elementet kryesore të përmbajtjes së materialeve edukative dhe informuese për ushqyerjen e foshnjës dhe fëmijës, përfshirë

informacionet që i adresohen publikut të gjerë, miratohen me urdhër të ministrit përgjegjës për shëndetësinë.

3. Elementet kryesorë të materialeve

informative, për produkte të caktuara, në adresë të profesionistëve të shëndetësisë, miratohen me urdhër të ministrit përgjegjës për shëndetësinë.”.

Neni 6

Neni 13 riformulohet si më poshtë:

“Neni 13

Shkeljet e dispozitave të këtij ligji, kur nuk

përbëjnë vepër penale, përbëjnë kundërvajtje administrative dhe dënohen me gjobë si më poshtë:

a) shkelja e nenit 3, shitja e produkteve që nuk janë regjistruar në përputhje me ligjet në fuqi, shitja e produkteve që kanë kaluar datën e skadimit ose shitja e produkteve që nuk janë në mbajtëset e tyre origjinale, dënohen me gjobë 100 000 (njëqind

mijë) lekë dhe, në rast përsëritjeje, propozohet heqja e licencës së dhënë nga organet kompetente;

b) shkelja e nenit 4, nga ana e prodhuesve dhe shitësve, dënohet me gjobë nga 100 000 (njëqind mijë) deri në 200 000 (dyqind mijë) lekë;

c) shkelja e nenit 5, nga ana e prodhuesve dhe shitësve, dënohet me gjobë nga 100 000 (njëqind mijë) deri në 200 000 (dyqind mijë) lekë, në varësi të shkeljeve të përcaktuara në këtë nen;

ç) shkelja e nenit 6, nga punonjësit e shëndetësisë që punojnë në institucione shëndetësore, publike ose private, dënohet me

gjobë 50 000 (pesëdhjetë mijë) lekë dhe, në rast përsëritjeje, propozohet masa “Largim nga detyra”;

d) shkelja e neneve 7, 8 e 9, nga prodhuesit, shpërndarësit ose shitësit dënohet me gjobë 200 000 (dyqind mijë) lekë dhe, në rast përsëritjeje, propozohet heqja e licencës së dhënë nga organet kompetente. Masa e gjobës është dënim kryesor, kur parashikohet si dënim më vete, dhe dënim plotësues, kur jepet njëkohësisht me masën e heqjes së licencës. Ankimi ndaj vendimit të Inspektoratit Shëndetësor Shtetëror bëhet në përputhje me ligjin për inspektimin. Ekzekutimi i vendimeve bëhet sipas legjislacionit në fuqi për kundërvajtjet administrative. Gjobat e vjela, sipas këtij neni, derdhen në Buxhetin e Shtetit.”.

Neni 7

Ky ligj hyn në fuqi 15 ditë pas botimit në Fletoren Zyrtare.

Miratuar në datën 19.5.2016 Shpallur me dekretin nr. 9634, datë 13.6.2016

të Presidentit të Republikës së Shqipërisë,

Bujar Nishani